De danske fly har ikke brugt våben
De udstationerede danske F-16-fly har været på fire missioner. Men de er ikke blevet angrebet, og de har heller ikke brugt våbenene.
En dansk F-16-jager letter fra Sigonella NATO Airbase Fold sammen
Mandag d. 21. marts 2011, kl. 17.33
Opdateret mandag d. 21. marts 2011, kl. 17.59
De danske F-16-fly har endnu ikke affyret våben mod mål i det uroplagede Libyen. Det oplyser chefen for Flyvertaktisk Kommando, generalmajor Henrik Røboe Dam.
- Alt er gået, som det skulle indtil videre. Vi har ikke afleveret våben, men har løst den opgave, som har været stillet os, siger han.
Tema: Krigen om Libyen
Henrik Røboe Dam oplyser, at de danske styrker foreløbig har været på fire missioner over det nordafrikanske land. De danske fly har på missionerne afpatruljeret luftrummet i de områder, de har fået tildelt af koalitionens ledelse. Og det har haft en positivt effekt.
Afskrækkende virkning
- Der har indtil nu ikke været mål for de danske kampfly, som har opfyldt de meget strikse betingelser for våbenaflevering, men alene tilstedeværelsen af kampfly i området har en afskrækkende virkning.
- Formålet med operationen er ikke at kaste bomber, men at håndhæve no-fly-zone og beskytte civilbefolkningen, og det ser ud til at gå i den rigtige retning, siger Henrik Røboe Dam.
Indtil videre er danske F-16-fly ikke blevet beskudt af libyske styrker fra jorden. Men de danske F-16-fly er klar til at trykke på aftrækkeren, hvis der bliver givet grønt lys fra koalitionens ledelse.
Det stilner nok af
- Situationen udvikler sig hele tiden. Og vi er klar til at bruge det tunge skyts, hvis der er behov for det, siger Henrik Røboe Dam til DR Update. Han tror på, at koalitionens bombardementer over Libyen vil stilne af de kommende dage.
- Jeg tror, missionerne vil få et større og større rutinepræg i takt med, at flyveforbudszonen er etableret, og der falder ro på i Libyen. Men det er rent gætværk på nuværende tidspunkt, siger chefen for Flyvertaktisk Kommando.
Mens chefen for Flyvertaktisk Kommando udtaler sig overordnet om de danske missioner, skal vi ikke forvente noget nyt fra piloterne eller nogle af de øvre i alt 132 danske militærfolk, der er udstationeret på Sicilien.
Beskytter mandskab med tavshed
Offentligheden bliver holdt på afstand for at beskytte mandskabet, siger kommunikationsmedarbejder Lars Skjoldan fra Flyvertaktisk Kommando.
Flyveforbud on Prezi
Vesten ruster sig til en lang indsats
Oprørerne slår tilbage
Her er de danske F16-kampfly